El català i les noves tecnologies presents a la Mostra d'Entitats l'11 de setembre a Barcelona
2004-09-06 00:00:00

Sóc membre d'un grup independent de persones que des de fa tres anys coordinem a Barcelona una Mostra d'Entitats, el dia onze de setembre. A la mostra hi venen tota mena de grups que, en un sentit ampli, treballen a la societat civil del nostre país: culturals, per la llengua, de solidaritat, mitjans de comunicació, artístics, amb l'exclusió dels partits, que creiem que ja tenen uns marcs propis d'actuació. Més de vuitanta entitats muntaran, enguany, el seu estand al [Passeig Lluís Companys de Barcelona](http://www.bcn.es/cgi-guia/guiamap4/cgi-guia/?actives=K001K002K003&zoom=1&scl=5&cnt=31560.390%2C82649.080&plt=31560.39%2C82649.08&plant=capes4c&txt1=&txt2=Pg+de+Llu%EDs+Companys%2C+13&idioma=0&grayscl=0), durant tot el dia. L'any passat vam tenir uns 20.000 visitants. Hi vindran algunes entitats o associacions relacionades amb internet o les noves tecnologies, per exemple hi seran [VilaWeb](http://vilaweb.com) o el [Racó Català](http://www.racocatala.com). Però moltes altres iniciatives n'han quedat fora, tan per manca de capacitat dels organitzadors per convidar-les o divulgar la iniciativa, com per la impossibilitat de l'associació per muntar una parada i cobrir-la tot un dia, per exemple, per manca de persones. De totes maneres la presència de grups tecnològics en català o que aprofitin la xarxa com a vehicle fonamental de l'activitat és encara limitada. Per això, hem decidit muntar una parada "de l'organització" (sense cap cost per als participants) per totes els grups o persones relacionats amb aquests temes, que vulguin exposar una mica al públic, en general, el que fan (penseu que gran part de la població no és internauta). De moment tindrem gent o material relacionats amb difusió cultural per internet, ordinadors i PDA en català, ciberdrets. La proposta ja existeix, així doncs, si algú hi està interessat que es posi en contacte amb nosaltres a l'adreça [gentdelaterra@correu.vilaweb.com](mailto:gentdelaterra@correu.vilaweb.com). Possibilitats:

  * Portar-nos material (tríptics, targetons, cartells o qualsevol altre invent) i nosaltres els repartirem a la gent interessada. 
  * Enviar-nos (en format pdf i ben corregit!) un full DIN A5 per una o dues cares, que nosaltres fotocopiaríem i repartiríem. 
  * Venir algú/ns personalment a fer-ho i de passada parlar amb el públic. Tindrà taula (un tros) i cadira (espero). Tot i que la mostra no és una botiga, si algun grup té material representatiu vendible, també el podria portar. 
  * Qualsevol altra idea "compatible" que tingueu i pugueu muntar en una setmana.
Tot això està obert a associacions i grups "potents" a webmestres que fan feina individual. El nostra interès és, purament, dinamitzar la societat civil, de manera autònoma i com més autorganitzada millor. Podeu contactar-nos a [gentdelaterra@correu.vilaweb.com](mailto:gentdelaterra@correu.vilaweb.com) o cerqueu-me personalment a [Google](http://www.google.com/search?hl=ca&ie=UTF-8&q=Jordi+Dom%C3%A8nech+Arnau&meta=). [Softcatalà](http://www.softcatala.org) ha cedit uns 300 CD-ROM del mateix tipus que es van publicar 'El Periódico de Catalunya' fa pocs mesos, que es repartiran de franc entre els assistents fins que se n'exahureixin les existències.